Bann við bruna svartolíu á íslensku hafsvæði er afar aðkallandi . Hefði MS Rotterdam strandað eða lent í árekstri nærri Íslandsströndum hefði tjónið orðið gríðarlegt , e.t.v. óbætanlegt enda nær vonlaust að hreinsa svartolíu úr sjó . Skip á borð við MS Rotterdam eru bein ógn við lífríki hafsins . Hollenska útgerðarfyrirtækið Carnival græðir á að taka þá áhættu . Þar að auki eru áhrif bruna svartolíu á heilsufar manna afar neikvæð og eftirlit með mengun ábótavant . Á Seyðisfirði hafa íbúar þrýst á að fram fari loftgæðamælingar til að mæla umfang mengunar af völdum skipa . Brýnt er að sams konar mælingar verði gerðar þar sem komur skemmtiferðaskipa eru tíðar . Hagsmunum Íslands ógnað Í skýrslu utanríkisráðuneytisins frá árinu 2016 „ Hagsmunir Íslands á norðurslóðum , tækifæri og viðsjár ” segir , : „ Helstu viðsjár lúta fyrst og síðast að hinu margbrotna og viðkvæma umhverfi og vistkerfi á norðurslóðum . Hér hefur Ísland gríðarlegra hagsmuna að gæta . Þannig gæti olíuslys eða mengunarslys af öðrum toga haft geigvænleg áhrif á sjávarauðlindir landsins og þar með efnahag . “ Enn fremur segir í skýrslunni : „ Vaxandi sókn í náttúruauðlindir og aukinni skipaumferð fylgja margvíslegar hættur sem kalla á viðbúnað vegna þeirra erfiðu aðstæðna sem ríkja á svæðinu . Umhverfinu getur stafað ógn af þessum umsvifum og er umhverfisöryggi svæðisins eitt brýnasta hagsmunamál Íslendinga – þjóð sem byggir afkomu sína að verulegu leyti á sjálfbærri nýtingu auðlinda lands og sjávar , og þá ekki síst viðbrögð og varnir gegn bráðamengun . “ Alþjóðasiglingamálastofnunin ( IMO ) , sem heyrir undir Sameinuðu þjóðirnar , hefur bannað svartolíu í Suðurhöfum sem og á viðkvæmum hafsvæðum eins við Svalbarða . IMO rannsakar nú hvernig megi draga úr þeirri áhættu sem fylgir bruna og flutningi á svartolíu og þá einnig hvort banna eigi notkun svartolíu í norðurhöfum . Á hinn bóginn munu slíkar aðgerðir ekki ná til íslenskra hafsvæða enda liggur Ísland sunnan við norðurheimskautsbauginn . Sams konar bann ætti að sjálfsögðu að gilda á íslensku hafsvæði sem og annars staðar í norðurhöfum í kjölfar ákvörðunar IMO . Næsta ár mun Ísland taka við formennsku Norðurskautsráðsins , sem hefur skilgreint alvarlegt mengunarslys sem helstu ógnina við lífríki norðursins . Ódýrasta eldsneytið Ástæða þess að útgerðarfyrirtæki á borð við Holland America Line og Carnival Corporation þráast við að brenna gríðarlega mengandi eldsneyti á íslensku hafsvæði og annars staðar á norðurslóðum er hversu ódýrt það er . Í fyrra námu tekjur Carnival 2,7 milljörðum bandaríkjadala . Á hinn bóginn varði fyrirtækið 500 milljónum dollara til markaðsmála , m.a. til að laða ferðamenn hingað til lands . Það er sjálfsögð krafa að Carnival hætti að brenna svartolíu og taki þannig ábyrgð á að vernda þá náttúrufegurð sem það selur ferðamönnum . Ekkert stendur í vegi fyrir því að skipta yfir í léttara eldsneyti sem mengar mun minna ef slys ber að höndum . Það hafa önnur útgerðarfyrirtæki gert og það getur Carnival Corporation einnig gert . MS Rotterdam kemur aftur til Reykjavíkur í lok þessa mánaðar og að óbreyttu munu Íslendingar enn á ný þurfa að reiða sig á guð og lukkuna . Slík staða er óviðunandi . Höfundur er formaður Náttúruverndarsamtaka Íslands .